Bjørnar Moxnes

**Bjørnar Moxnes** (født 1981) er en norsk politiker som fra 2012 til 2023 var leder for partiet Rødt. Han ble partiets første stortingsrepresentant i 2017 og ved stortingsvalget i 2021 ledet han partiet til å havne over sperregrensen for første gang, og partiet fikk åtte representanter på Stortinget. Ved Stortingsvalget 2025 ble han valgt til en ny periode.

I juli 2023 valgte Moxnes å trekke seg som leder etter omfattende medieomtale og kritikk i forbindelse med tyveri av solbriller fra en butikk på Gardermoen. I november 2023 kom det frem at han hadde stått bak nye tilfeller av mindre tyverier fra en matbutikk.

## Biografi
Moxnes ble født den 19. desember 1981 i Oslo og er oppvokst på Nordstrand med en mor som arbeidet i barnehage og på sykehjem og en far som arbeidet på Oslo havn. Han ble politisk aktiv etter at nynazister begynte å markere seg i bydelen i 1990-årene. Senere ble han en del av det radikale miljøet på Oslo katedralskole og ble medlem av AKPs ungdomsorganisasjon Rød Ungdom.

### Utdannelse
Moxnes er utdannet sosiolog ved Universitetet i Oslo. Masteroppgaven *Med makt i bagasjen. En analyse av politikerelitens yrkesmobilitet* handlet om politikere som går over til PR-bransjen, et tema Moxnes har vært opptatt av også som politiker.

### Leder i Rød Ungdom
I 2004 ble Moxnes, etter to år som organisasjonssekretær, valgt til leder av Rød Ungdom, AKPs ungdomsparti. Som leder var Moxnes markant. Våren 2007 kåret VG Helg Moxnes til landets 8. største politiske talent.

### Politiker og partileder i Rødt
Etter at Moxnes gikk av som leder i Rød Ungdom, ble han valgt inn i ledelsen i Rød Valgallianse. Ved stiftelsen av partiet Rødt i 2007 ble Moxnes valgt inn i landsstyret. I 2010 ble han valgt til nestleder i partiet, og på partiets landsmøte 6. mai 2012 ble han valgt til ny leder etter Turid Thomassen.

I 2011 ble Moxnes valgt inn i Oslo bystyre hvor han markerte seg i en rekke Oslo-saker som forsvar av Aker sykehus, motstand mot skulpturparken i Ekebergskogen og motstand mot OL i Oslo i 2022.

Ved stortingsvalgene i 2013 og 2017 var Moxnes førstekandidat for partiet Rødt i Oslo og ble i 2017 innvalgt som stortingsrepresentant for Oslo.

Den 24. juli 2023 meldte Moxnes sin avgang som partileder i Rødt. Dette knyttes til den omstridte «solbrille-tyveri»-saken. Han viser til to grunner til sitt valg om å gå av, at han ikke vil la sine feil gå ut over sine nærmeste, og at Rødt må fullt ut fokusere på politikken foran kommune- og fylkestingsvalget 2023.

### Lindebergsaken
I mars 2014 fattet Oslo bystyre vedtak om å politianmelde Moxnes for brudd på taushetsplikten etter en lekkasje i den såkalte Lindeberg-saken. I november 2011 ble helsefagarbeider Stig Berntsen anklaget for overgrep mot flere pasienter på Lindeberg Omsorgssenter, der han arbeidet som helsefagarbeider og var tillitsvalgt. Han ble siktet av politiet som etterforsket beskyldningene, og Berntsen ble midlertidig fratatt autorisasjonen som helsefagarbeider. Det ble ganske snart klart at Sykehjemsetaten i denne saken ikke hadde fulgt egne rutiner for behandling av overgrepssaker. Politiet henla saken «etter bevisets stilling» i juni 2012. Berntsen fikk etter dette tilbake autorisasjonen som helsefagarbeider i november 2012, men ikke jobben på Lindeberg Omsorgssenter.

Kommunerevisjonen gransket saken og kom i sin rapport med kritikk mot Oslo kommune. I Oslo bystyre talte FrPs Carl I. Hagen og Rødts Bjørnar Moxnes Berntsens sak.

Fagforbundet tok, i juni 2013, ut stevning mot Oslo kommune med krav om at Berntsen skulle få jobben tilbake. I november samme år gjorde kommunen retrett. To runder med rettsmekling endte med forlik, der Berntsen både fikk jobben tilbake og ble tilkjent  kroner i erstatning for uteblitt lønn.

Den 24. januar 2014 offentliggjorde Bjørnar Moxnes og Rødt Kommunerevisjonens rapport om saken. 5. mars vedtok et flertall i Oslo bystyre å anmelde Moxnes for brudd på taushetsplikten. Moxnes mente selv at han ikke hadde gjort noe straffbart og at anmeldelsen var et forsøk på å kneble en opposisjonspolitiker. Generalsekretær i Norsk Redaktørforening, Arne Jensen, reagerte sterkt mot anmeldelsen og karakteriserte den som uverdig. Jusprofessor Jan Fridthjof Bernt rykket ut og hevdet at Moxnes ikke hadde brutt taushetsplikten. Moxnes fikk også støtte av sakens hovedperson, helsefagarbeideren Stig Berntsen.

Rettssaken fant sted i Oslo tingrett 3.–5. september 2015. 15. september kom dommen som frikjente Moxnes. Dommen la vekt på at opplysningene som kommer frem i rapporten Moxnes publiserte, ikke inneholder opplysninger som kunne identifisere de omtalte. Moxnes karakteriserte dommen som en seier for ytringsfriheten og uttalte at han akter å bruke den i videre kamp for økt innsyn. Ved utdelingen av Norsk Presseforbunds Flaviusprisen 26. januar 2016 mottok Moxnes hederlig omtale. Gratismagasinet *[[NATT&DAG]]* kåret Moxnes til årets stemme 2015.

### Tyverisakene
16. juni 2023 tok Moxnes et par Hugo Boss-solbriller fra en butikk på Gardermoen lufthavn uten å betale, hvorpå han fjernet prislappen og la brillene i lommen. Han hevdet først at det var en ren forglemmelse, men endret forklaring flere ganger ettersom nye detaljer fra hendelsen ble kjent. Moxnes ble ilagt et forelegg på  kroner av politiet, som han vedtok.

Saken medførte at Moxnes den 24. juli 2023 trakk seg som partileder. I en uttalelse i forbindelse med avgangen tilstod han å ha tatt solbrillene. Nestleder Marie Sneve Martinussen tok over som leder. I det Martinussen gikk på som ny leder forklarte hun at hun var skuffet og sint på Moxnes for at han også hadde løyet om tyveriet til henne som nestleder.

I november 2023 kom det frem at han hadde stått bak enda fem tilfeller av mindre tyverier fra en matbutikk og godtatt nye forelegg. Han sto samtidig frem med at han sliter med psykiske helseutfordringer.

## Politikk
### Økonomi
Moxnes er en uttalt motstander av kapitalisme, og mener at økonomien må omskapes til en demokratisk økonomi, som ifølge ham ikke er mulig under kapitalisme. I 2017, i Stortinget sa han at akkurat som at folket velger folket i Stortinget, burde de også kunne velge sin egen ledelse på arbeidsplassen. Han argumenterer med at Høyre arbeider for å sikre kapitalistenes privatrettigheter, og skaper større forskjeller i Norge, der eliten har for mye kontroll over Norges viktigste ressurser.

Han definerer seg selv som sosialist. Han beskriver sosialisme som et system der makt og verdi er fordelt likt, istedenfor å tillate at en liten eliteklasse eier like mye som halvparten av befolkningen på kloden.

Moxnes mener at stortingspolitikernes lønn er for høy og at en reduksjon i politikerens lønnsnivå vil bidra til å øke deres anseelse og skape et bedre tillitsforhold mellom velgerne og dem.

### EØS/EU
Moxnes er imot EØS, og argumenterer for at avtalen med EØS er udemokratisk, og at den overfører makt fra folkevalgte forsamlinger i Norge til EU. Moxnes argumenterer for at politikk som vil hjelpe norske arbeidstakere og hjelpe mot sosial dumping er blokkert av udemokratiske lover håndhevet av EU.

### Klima
Moxnes mener at kapitalisme er en av hovedårsakene til klimaendringene, og hevder at kapitalismen ikke vil skape løsninger for å løse klimaendringene.

## Stortingskomitéer
* 2021&ndash;2025 Medlem av Utenriks- og forsvarskomiteen og parlamentarisk leder for Rødts stortingsgruppe
* 2017&ndash;2021 Medlem av Finanskomiteen og Den utvidede utenriks- og forsvarskomiteen

## Referanser


## Eksterne lenker
* 
* 
* 
*